Viktig seier for demokratene endrer lite
Etter at bedrageren George Santos ble kastet ut av kongressen, regnet demokratene med at det ville bli enkelt å vinne plassen hans. De fikk noe å tenke på. Republikanernes knepne flertall i Representantens hus krympet i forrige uke. Natt til onsdag vant demokraten Tom Suozzi tilbake plassen han tapte i 2022. Dermed har republikanerne 219 representanter, mot demokratenes 213. Demokratiske støttespillere bidro med enorme beløp til Suozzis valgkamp. Dersom han hadde tapt mot etiopiskfødte Mazi Pilip, ville det vært en kraftig advarsel før høstens valg. Nå lurer demokratene på hva de kan lære av valgkampen og valgresultatet. Suozzi vant med 53,9 prosent av stemmene, men valget ble mye jevnere enn mange demokrater hadde regnet med før valgkampen startet. Suozzi er en velkjent politiker. Motstanderen var så godt som ukjent før valgkampen. Men det viktigste som talte til Suozzis fordel, var grunnen til at distriktet måtte ha et suppleringsvalg, under ett år før neste, vanlige valg: Overtar etter bedrager Republikaneren George Santos fikk en kort og stormfull politisk karriere. I elleve måneder representerte han New Yorks tredje distrikt i Kongressen. Santos fikk uvanlig stor oppmerksomhet for en nyvalgt kongressmann. Det skyldtes en flom av avsløringer om hvordan han løy om det meste. Han løy om familien sin, utdannelse, arbeidserfaring og helsen sin. Saken ble så pinlig at selv mange av partikameratene hans var med på å kaste ham ut av Kongressen. Med tanke på denne forhistorien, var det godt gjort av ukjente Mazi Pilip å få 46,1 prosent. Vippedistrikt Valgdistriktet er det mest velstående i staten New York. Siden 2008 har velgerne gått for demokratiske presidentkandidater. Joe Biden fikk 54 prosent av stemmene i 2020, samme margin som Suozzis seier.  Men det regnes som et vippedistrikt, der republikanske kandidater har en god mulighet til å vinne. Derfor må kandidater fra begge partier legge seg inn mot sentrum. Den som klarer å overbevise flest av tvilerne i midten, vinner valget.  Republikaneren Pilip ville ikke love velgerne at hun støtter Donald Trump, mange av sentrumsvelgerne er skeptiske til ham. Trump svarte med å kalle henne en «fjollete kvinne» som er i utakt med partiet. Israel og grensen Også Suozzi la seg inn mot sentrum, godt til høyre for mange av partifellene i Kongressen.  De to sakene som fikk mest oppmerksomhet gjennom valgkampen, var ulovlig innvandring over grensen fra Mexico og situasjonen i Israel og krigen i Gaza. Krigen er viktig i dette distriktet, der jødiske organisasjoner regner med at 11 prosent av velgerne har jødisk bakgrunn. Mazi Pilip er jødisk. Hun ble født i Etiopia og vokste opp i Israel. I valgkampen gjorde hun et stort nummer av at hun er veteran fra Israels hær. Suozzi svarte med at han alltid har forsvart Israel og kunne love å støtte Israel uansett hva som skjer. Han la til at de israelvennlige velgerne vil ha større glede av ham i Kongressen. I og med at han er villig til å bryte med partilinjen, kan han være en slags dobbeltstemme for Israel. Innvandring Valgets andre store sak var ulovlig innvandring. Pilip la vekt på å introdusere seg selv som en «lovlig innvandrer». I slutten av januar inviterte hun til pressekonferanse utenfor et mottakssenter for migranter. Hun hevdet at migrantene skapte et lokalt narkotikaproblem, og at alt er Joe Bidens skyld. Mens Pilip pakket sammen, begynte Suozzis folk å rigge opp til pressekonferanse rett ved siden av. Han var like kritisk til innvandrerne, men la skylden på republikanerne i Kongressen som blokkerer alle kompromisser. Noe å lære Høstens kamp om kontroll over kongressen står i distrikter som New Yorks tredje, der det er mulig å endre flertallet. For demokratene er det mye å lære fra Suozzi. Skal de vinne vippedistriktene, kan ikke kandidaten være så venstrevridd at sentrumsvelgerne skremmes. I fjor høst vant demokraten Eric Hyes gjenvalg som guvernør i erkekonservative Kentucky. Også han la seg godt til høyre for det velgere flest forbinder med demokrater.
Demokraten Tom Suozzi vant tilbake setet sitt i Kongressen. Han overtar setet etter bedrageren George Santos. Valget ble holdt i New Yorks tredje valgdistrikt. Dette regnes som et vippedistrikt. Vinneren er den som kan overbevise flest velgere i midten. Suozzis seier viser at demokrater i slike valgdistrikter må legge seg mest mulig mot sentrum.